b'\n_START_ARTICLE_\nRaspeball\n_START_PARAGRAPH_\nRaspeball (klubb, raspekake, komle, kl\xc3\xb8bb, kumle, kompe (mindre kompe; kompett), kump(e), potetball,  klot, ball) er en tradisjonell matrett. Den er en bolle (ball) laget av av potet, mel, salt og vann, av og til fylt med fleskebiter. Raspeballen kan serveres sammen med saltkj\xc3\xb8tt, stekt flesk, k\xc3\xa5lrotbiter, k\xc3\xa5lrotstappe og annet tilbeh\xc3\xb8r som sukker, margarin, sm\xc3\xb8r, tytteb\xc3\xa6rsyltet\xc3\xb8y, duppe, eller sirup \xe2\x80\x93 alt etter lokale eller famili\xc3\xa6re tradisjoner. (I Bergen kan retten bli servert med poteter, k\xc3\xa5lrotstappe, saltkj\xc3\xb8tt av f\xc3\xa5r, flesk og Vossakorv.)  Retten er meget popul\xc3\xa6r i Norge, Sverige, Litauen (der den er nasjonalrett), Latvia, Ukraina og Polen, og ellers i store deler av Sentral-Europa som tilbeh\xc3\xb8r._NEWLINE_Hovedingrediensen er skrelte poteter, som raspes eller males opp og blandes med mel for \xc3\xa5 f\xc3\xa5 ballene til \xc3\xa5 henge sammen. Alt etter mengdeforholdet av potetmasse og forskjellige meltyper, vil produktet f\xc3\xa5 forskjellig smak og konsistens. _NEWLINE_Enkelte steder i landet lages massen ganske l\xc3\xb8s, og fingertykke terninger av kj\xc3\xb8tt og flesk legges inn i midten av ballen f\xc3\xb8r den legges i gryta for koking (kumpe/kumle med dott). Noen steder blir den ogs\xc3\xa5 kokt i en p\xc3\xb8lseformet pose. _NEWLINE_Andre steder lages deigen hardere og tilbeh\xc3\xb8ret kokes for seg. (eksempelvis vestlandsk raspeball) _NEWLINE_Navnevariasjonene vil ofte gi antydning om hvilke ingredienser som er brukt og hvilket distrikt oppskriften kommer fra._NEWLINE_Varianten blodklubb lages av blod, mel, salt og flesk.'